**Koenzým Q** (**CoQ**) je rodina koenzýmov, ktoré sú prítomné v živočíchoch a mnohých baktériách kmeňu Pseudomonadota, na základe čoho sa označuje i ako **ubichinón** (z anglického *ubiquitous*, všadeprítomný). U ľudí sa najčastejšie nachádza v podobe **koenzýmu Q10**, ktorý sa označuje i ako **CoQ10** alebo **ubichinón-10**. 

Koenzým Q10 je 1,4-benzochinón, kde Q označuje chinónovú skupinu a 10 označuje počet izoprenylových podjednotiek (vo vzorci zátvorkách) na konci. U prírodných ubichinónov je prítomných šesť až desať podjednotiek.

Táto rodina látok, ktoré sú rozpustné v tukoch, pripomínajúca vitamíny, sa nachádza u všetkých dýchajúcich eukaryotických buniek, hlavne v mitochondriách. Je súčasťou elektrónového transportného reťazca a účastní sa aeróbneho bunkového dýchania, ktorým sa vytvára energia v podobe ATP. Týmto spôsobom vzniká 95 % energie v ľudskom tele. Orgány, ktoré majú najvyššiu spotrebu energie – ako srdce, pečeň a obličky – majú najvyšší obsah CoQ10.

Koenzým Q existuje v troch redoxných stavoch: úplne oxidovaný (**ubi**chinón), semichinón (**ubisemi**chinón) a úplne redukovaný (ubichinol). Táto molekula je schopná fungovať ako prenášač dvoch elektrónov (kedy sa mení z ubichinónu na ubichinol alebo naopak) i prenášač jedného elektrónu (kedy sa mení zo semichinónu na jednu z ostatných dvoch foriem), čo je kľúčové pre jeho úlohu v elektrónovom transportnom reťazci kvôli železo-sírnym klastrom, ktoré sú schopné prijať len jeden elektrón, a jeho úlohe ako vychytávača voľných radikálov.

Chemické vlastnosti
-------------------

Rôzne molekuly koenzýmu Q možno rozoznať podľa počtu izoprenylových jednotiek v bočnom reťazci. Najbežnejších koenzýmom Q v ľudských mitochondriách je koenzým Q10 (CoQ10). Q označuje chinón (anglicky *quinone*) a číslo 10 označuje počet izoprenylových jednotiek. Molekula zobrazená nižšie obsahuje tri izoprenylové jednotky, takže by sa dala označiť ako Q3. 

Coenzyme Q3
Vďaka prítomnosti dlhého nepolárneho reťazca z izoprenylových jednotiek je koenzým Q10 úplne nepolárny. Vďaka tomu je schopný difundovať v mitochondriálnej membráne.

Keď je koenzým Q čistý, je to oranžový lipofilný prášok bez príchute či vône.:230

Biochemický význam
------------------

Koenzým Q10 je schopný prijaťa až dva atómy vodíka (dva protóny a dva elektróny) a tak sa redukovať na ubichinol. Pri tomto procese dochádza k premeno *p*-chinónového jadra na *p*-difenolové jadro:

Tento proces je postupný a koenzým Q10 je schopný prijať len po jednom atóme vodíka (jeden protón a jeden elektrón), čím z neho vzniká semichinón. Semichinón je potom schopný prijať druhý atóm vodíka, čím vzniká spomínaný ubichinol. 

Koenzým Q10 je vďaka svojmu nepolárnemu bočnému reťazcu rozpustný v tukoch, čo napomáha jeho funkcii ako elektrónového prenášača v mitochondriálnej membráne. Je vysoko mobilný a prenáša elektróny medzi flavoproteínmi a cytochrómami. Schopnosť ubichinónu prijímať a odovzdávať elektróny vysvetľuje jeho použitie v biochemických pochodoch.

### Dýchací reťazec

Koenzým Q10, ako naznačuje jeho názov, vystupuje ako koenzým niekoľkých enzýmov. Konkrétne je schopný prijať elektróny od dvoch enzýmov v dýchacom reťazci: komplexu I (NADH ubichinón oxidoreduktáze) a komplexu II (sukcinátdehydrogenáze). Elektróny potom ďalej predáva komplexu III (ubichinón-cytochróm c reduktáze). Je to teda jedna z nutných súčastí tohto reťazca, vďaka ktorému vzniká energia v podobe ATP.

#### Komplexy I a II

Komplex I katalyzuje oxidáciu NADH ubichinónom:

NADH + H+ + UQ → NAD+ + UQH2
Komplex II potom katalyzuje oxidáciu FADH2:

FADH2 + UQ → FAD + UQH2
Obe tieto reakcie umožňujú využitie redukovaných NADH a FADH2 na tvorbu energie. Redukcia FADH2 neuvoľňuje dostatočné množstvo energie na syntézu ATP, umožňuje len prísun elektrónov do dýchacieho reťazca.

#### Komplex III

Následne sa ubichinón znovu oxiduje v komplexe IV (cytochróm *c* oxidáze) tým, že predá elektróny na cytochróm *b* a protón do medzimembránového priestoru mitochondrie:

UQH2 + 2 cytochróm b (red.) → UQ + 2 cytochróm b (ox.) + 2 H+mm
Tento komplex postupne prenáša elektróny medzi niekoľkými centrami, až nakoniec dochádza k redukcii cytochrómu *c*. Ten následne redukuje komplex IV (cytochróm *c* oxidázu), ktorá redukuje molekulárny kyslík na vodu (aeróbne dýchanie). V prípade anaeróbneho dýchania sa elektróny prenášajú na iné substráty (napríklad síran).

Počas reakcií komplexu III dochádza k prenosu protónov z jednej strany mitochondriálnej membrány na druhú. Komplex III totiž obsahuje dve rôzne väzbové miesta pre koenzým Q, čím umožňuje plniť dve rôzne úlohy: odovdzať dva protóny a dva elektróny na jednom mieste a prijať jeden elektrón na druhom mieste. Tieto reakcie sú spojené s presunom elektrónov z a na ubichinón a označujú sa ako Q cyklus. Syntéza ATP prebieha na základe protónového gradientu na mitochondriálnej membráne, čo zvýrazňuje dôležitosť koenzýmu Q10.

#### Ďalšie enzýmy

Okrem týchto enzýmov je ubichinón koenzýmom i pre ETF:ubichinón oxidoreduktázu, ktorá sa účastní oxidácie mastných kyselín. Tento enzým oxiduje mastné kyseliny a dopĺňa oxidovaný ubichinón v mitochondriálnej membráne.

Dihydroorotátdehydrogenáza, ktorá katalyzuje premenu dihydroorotátu na orotát v syntéze pyrimidínových nukleotidov, využíva flavínmononukleotid (FMN), ktorý sa v procese redukuje. Jeho spätná oxidácia je možná práve vďaka koenzýmu Q10 v mitochondriálnej membráne.

### Fotosyntéza

*Bližšie informácie v hlavnom článku: Reakcie svetelnej fázy fotosyntézy*
Ubichinón sa účastní podobnej úlohy aj u fotosyntetických pochodov purpurových baktérií, kde plní obdobnú úlohu ako v dýchacom reťazci.

Biosyntéza
----------

Biosyntéza prebieha vo väčšine ľudských tkanív. Skladá sa z troch hlavných krokov:

1. tvorba benzochinónovej štruktúry (z fenylalanínu alebo tyrozínu prostredníctvom 4-hydroxybenzoátu)
2. tvorba izoprenylových jednotiek (z acetylkoenzýmu A)
3. spojenie alebo kondenzácia vyššie zmienených štruktúr

Prvé dve reakcie prebiehajú v mitochondriách, endoplazmatickom retikule a peroxizómoch, čo naznačuje prítomnosť niekoľko miest syntézy v živočíšnych bunkách.

Dôležitým enzýmom v biosyntéze CoQ je HMG-CoA reduktáza, ktorá je zvyčajným cieľom pri liečbe srdcovocievnych komplikácií. Statíny sú lieky, ktoré zničujú hladinu cholesterolu pomocou inhibície HMG-CoA reduktázy. Jedným z vedľajších účinkov statínov je znížená produkcia CoQ10, čo môže súvisieť so vznikom myopatie a rabdomyolýzy. Úloha, ktorú statíny hrajú pri nedostatoku CoQ, je však kontroverzná. Statíny síce znižujú hladinu CoQ v krvi, ale efekt statínov na hladinu CoQ v svaloch nie je známy. Doplňanie CoQ v strave nezmierňuje vedľajšie účinky statínov.

Organizmy rôzne od šloveka používajú iné zdroje látok, z ktorých vzniká benzochinónová štruktúra a izoprenylové podjednotky. Napríklad u *E. coli* vzniká benzochinón z chorizmátu a izoprenylové jednotky nepochádzajú z mevalonátu. U kvasiniek *S. cerevisiae* vzniká benzochinón buď z chorizmátu, alebo z tyrozínu a izoprenylové jednotky pochádzajú z mevalonátu. U väčšiny organizmov vzniká benzochinón zo 4-hydroxybenzoátu, ale využívajú rôzne dráhy, ktoré vedú ku konečnej benzochinónovej štruktúre.

### Gény

Medzi gény, ktoré sa účastnia biosyntéza CoQ, patria *PDSS1*, *PDSS2*, *COQ2* a *ADCK3* (*COQ8*, *CABC1*).

Absorpcia a metabolizmus
------------------------

### Absorpcia

Koenzým Q10 je kryštalický prášok nerozpustný vo vode. Proces absorpcie je rovnaký, ako u lipidov; mechanizmus príjmu vyzerá byť podobný, ako u vitamínu E, čo je ďalšia žiivna rozpustná v tukoch. U ľudí tento proces spočíva vo vylučovaní pankreatických enzýmov a žlče do tenkého čreva, čo vedie k emulzifikácii a tvorbe miciel, ktoré sú nutné pre absorpciu lipofilných látok. Príjem potravy (a prítomnosť lipidov) stimuluje vylučovanie žlčových kyselín a veľmi napomáha absorpcii konezýmu Q10. Exogénny CoQ10 sa absorbuje v tenkom čreve a najlepšie sa absorbuje pri konzumácii potravy. Hladina CoQ10 v krvnom sére je vyššia pri príjme potravy než počas hladovania.

### Metabolizmus

Znalosti metabolizmu koenzýmu Q10 u zvierat a ľudí sú obmedzené. Štúdia, ktorá využívala CoQ10 značený 14C u potkanov, ukázala väčšinu rádioaktivity v pečeni po dvoch hodinách od orálneho podania CoQ10, keď bola pozorovaná maximálna koncentrácia v plazme, i keď u potkanov je dominantnou formou konezýmu Q CoQ9 (s deviatimi izoprenylovými jednotkami). Podľa všetkého sa CoQ10 metabolizuje vo všetkých tkanivách, zatiaľ čo hlavnou vylučovacou cestou je cez žlč a výkaly. Po tom, čo sa prestal koenzým Q10 podávať, jeho hladina v krvi sa vrátila do pôvodného stavu po niekoľkých dňoch, bez ohľadu na zloženie podávanej zmesi.

Nedostatok a toxicita
---------------------

Existujú dva hlavné spôsoby, ktorými u ľudí dochádza k nedostatku CoQ10: nedostatočná biosyntéza a zvýšená spotreba v tele. Hlavným zdrojom CoQ10 je práve biosyntéza. Na biosyntézu je nutných aspoň 12 génov a mutácia v ktoromkoľvek z nich môže spôsobiť nedostatok CoQ. Koncentráciu CoQ10 môžu ovplyvniť aj iné genetické poruchy (napríklad mutácie mitochondriálnej DNA, *ETFDH*, *APTX*, *FXN* a *BRAF*, teda génov, ktoré nie sú priamo spojené s biosyntézou CoQ10). Niektoré z nich, napríklad mutácie v géne *COQ6*, môžu viesť k vážnym poruchám, napríklad steroid-rezistentnému nefrotickému syndrómu.

Pri veľmi vysokom príjme koenzýmu Q boli opísané niektoré nežiaduce účinky, predovšetkým tie spojené s tráviacim traktom. Príjem koenzýmu Q až do 1 200 mg/deň je podľa všetkého bezpečný.

### Meranie

Aj keď je možné merať hladinu CoQ10 v krvnej plazme, tieto merania odrážajú skôr príjem z potravy než stav v tkanivách. Aktuálne väčšina klinických centier meria hladinu CoQ10 v kultúrach kožných fibroblastov, biopsiách svalov a mononukleárnych krvných bunkách. Kultúry fibroblastov možno použiť na hodnotneie miery biosyntézy endogénneho CoQ10 vďaka meraniu príjmu 14C-značeného *p*-hydroxybenzoátu.

### Statíny

Statíny síce môžu znižovať hladinu CoQ10 v krvi, nie je však jasné, či znižujú i hladinu CoQ10 v svaloch. Dôkazy nepotvrdzujú, že by dopĺňanie CoQ10 v strave pomáhalo proti vedľajším účinkom statínov. Podľa novšej meta-analýzy z Číny, ktorá je jednzým z najväčších producentov tohto doplnku na svete, však CoQ10 dokáže zlepšiť svalové symptómy spojené so statínmi, takže týmto spôsobom možno pomôcť pri myopatii indukovanej statínmi.

Ako doplnok stravy
------------------

### Regulácia a zloženie

CoQ10 nie schválený americkou FDA na liečbu žiadneho zdravotného problému. Predáva sa však ako doplnok stravy pod názvami UbiQ 300 a UbiQ 100, nie je regulovaný podobne ako liečivá a niekedy sa používa ako prísada do kozmetiky. Manufaktúra CoQ10 nie je regulovaná a rôzne šarže sa môžu výrazne líšiť: laboratórna analýza od ConsumerLab.com z roku 2004, ktorá analyzovala doplnky CoQ10 predávané v USA, zistila, niektoré produkty neobsahovali uvedené množstvo CoQ10. Množstvo CoQ10 sa pohybovalo od žiadneho merateľného množstva, cez 75 % uvedeného množstva až po 75 % nadbytok.

Všeobecne je príjem CoQ10 dobre tolerovaný, medzi bežné vedľajšie účinky patria problémy súvisiace s tráviacim traktom (nevoľnosť, vracanie, zníženie chuti do jedla a bolesti brucha), vyrážky a bolesti hlavy.

Aj keď nie je stanovená ideálna denná dávka CoQ10, typická denná dávka je okolo 100 až 200 miligramov. Rôzne výrobky majú rozličné množstvo CoQ10 a iných ingrediencií.

### Choroby srdca

Review od Cochrane Library z roku 2014 nenašla dostatočné dôkazy na to, aby mohla urobiť záver ohľadne použitia CoQ10 na prevenciu chorôb srdca. Ďalšia review z roku 2016 usúdila, že CoQ10 nemá žiadny efekt na krvný tlak. Review z roku 2021 potom uvádza, že neboli nájdené presvedčivé dôkazy, ktoré by potvrdili alebo vyvrátili možnosť použitia CoQ10 na liečbu zlyhania srdca.

Meta-analýza z roku 2017 uvádza, že 30 až 100 mg CoQ10 na deň znižuje mortalitu ľudí so zlyhaním srdca o 31 %. Takisto sa zvyýšila kapacita na cvičenie. Neboli zistené žiadne zmeny pri teste ejekčnej frakcie ľavej komory a v klasifikácii New York Heart Association(NYHA).

Meta-analýza z roku 2023 porovnávala ubichinón a ubichinol u starších ľudí. Výsledky ukázali priaznivé pôsobenie ubichinónu na kardiovaskulárnu sústavu. Tento efekt nebol potvrdený u ubichinolu.

### Migrény

Podľa odporúčaní Canadian Headache Society sa odporúča 300 mg CoQ10 denne na preventívnu liečbu migrén, avšak toto odporúčanie je postavené na málo kvalitných dôkazoch.

### Statínová myopatia

Aj keď sa koenzým Q10 používal na liečbu údajných vedľajších účinkov statínov spojených so svalmi, meta-analýza z roku 2015, ktorá spracovávala randomizované kontrolované skúšky, ukázala, že koenzým Q10 nemá žiadny efekt na statínovú myopatiu. Meta-analýza z roku 2018 našla predbežné dôkazy, že orálne podanie koenzýmu Q10 zmierňuje svalové symptómy spôsobené statínmi, vrátane bolesti svalov, svalovú slabosť, kŕče a únavu svalov.

### Rakovina

V roku 2014 neexistovali žiadne veľké klinické skúšky, ktoré by hodnotili použitie koenzýmu Q10 na liečbu rakoviny. National Cancer Institute v USA, ktorý kontroloval menšie štúdie, sa vyjadril nasledovne: „spôsob, ktorým boli štúdie vedené, a množstvo informácií, ktoré uvádzajú, neumožňujú určiť, či je výsledok spôsobený CoQ10 alebo niečim iným". American Cancer Society uvádza, že „CoQ10 môže znížiť účinnosť chemoterapie a rádioterapie, takže väčšina onkológov sa mu odporúča vyhnúť počas liečby".

### Zubné choroby

Review z roku 1995 nenašla žiadne klinické výhody použitia CoQ10 na liečbu periodontálneho ochorenia.

### Chronická obličková choroba

Review na pôsobenie CoQ10 u ľudí s chronickou obličkovou chorobou bola navrhnutá v roku 2019.

### Ďalšie použitie

Koenzým Q10 sa používa ako aktívna látka v kozmoceutikách a ako aktívna látka v opaľovacích krémoch. Keď sa aplikuje lokálne, vykazuje istú mieru zmiernenia oxidačného stresu pokožky, spomaľuje prejavy prirodzeného starnutia kože, zvracia vonkajšie znaky starnutia pokožky, pomáha s dyspigmentáciou, zvyšuje stabilitu niektorých zložiek opaľovacích krémov, zvyšuje SPF opaľovacích krémov a pridáva ochranu proti infračervenému žiareniu. Veľká časť výskumu pôsobenia koenzýmu Q10 na pokožku ukazuje, že pôsobí synergicky s inými topickými antioxidantmi, čím zlepšuje vlastnosti kozmetických výrobkov.

Koenzým Q10 sa takisto používa pri *in vitro* fertilizácii a kryoprezervácii oocytov pred zákrokom na zlepšenie odpovede vaječníkov a kvality embrya u žien so zníženou ovariálnou rezervou.

Interakcie
----------

Koenzým Q10 má potenciál inhibovať efekty teofylínu a rovnako i antikoagulantu warfarínu. Môže interferovať pôsobenie warfarínu, pretože interaguje s cytochrómom P450, čím zvyšuje protrombínový čas (INR), ktorým sa určuje zrážanlivosť krvi. Štruktúra koenzýmu Q10 je veľmi podobná vitamínu K, ktorý je v kompetícii s warfarínom a pôsobí proti jeho antikoagulačným účinkom. Koenzým Q10 by sa preto nemal kombinovať s warfarínom, pretože zvyšuje riziko zrážania krvi.

Farmakokinetika
---------------

Existuje niekoľko správ ohľadne farmakokinetiky CoQ10. Maximálna hladina v plazme je pozorovaná 2–6 hodín po orálnom podaní a závisí hlavne na podobe štúdie. V niektorých štúdiách bolo pozorované druhé maximum po priližne 24 hodinách od podania, pravdepodobne kvôli enterohepatickému recyklovaniu a redistribúcii z pečene do krvného obehu. Tomono a spol. využili kryštalický koenzým Q10 značený deutériom na sledovanie farmakokinetiky u ľudí, pomocou čoho zistili, že polčas vylučovania je 33 hodín.

### Zvyšovanie biodostupnosti CoQ10

Je známe, že biodostupnosť látok záleží na ich zložení. Aby sa zistili spôsoby zvyšovania biodostupnosti CoQ10 po orálnom podaní, bolo vyskúšaných niekoľko prístupov; boli vyvinuté rôzne zloženia a podoby na testovanie na ľuďoch i na zvieratách.

#### Zmena veľkosti častíc

Jedným zo spôsobov tvorby liekov sú nanočastice, ktoré zlepšujú orálnu biodostupnosť liečiv, ktoré sa slabo absorbujú. Pre koenzým Q10 však táto metóda nebola úspešná a rôzne správy hlásili rôzne výsledky. Suspenzia jemného prášku konezýmu Q10 v čistej vode mala takisto len slabý účinok na biodostupnosť.

#### Mäkké gélové kapsule s koenzýmom Q10 v olejovej suspenzii

Úspešným prístupom je použitie v podobe emulzie na sprostredkovanie absorpcie v tráviacom trakte a zlepšienie biodostupnosti. Emulzie sójového oleja možno veľmi účinne stabilizovať pomocou lecitínu a v tejto podobe boli vytvorené mäkké gélové kapsule. V jednom z prvých pokusov Ozawa a spol. študovali farmakokinetiku na bígloch, u ktorých využili práve emulziu v sójovom oleji – počas štúdie zistili, že hladina CoQ10 v krvi bola asi dvojnásobná oproti kontrolnej skupine. Napriek tomu, že Kommuru a spol. pozorovali takmer zanedbateľný rozdiel v biodostupstnosti v štúdii na psoch, významné zvýšenie biodostupnosti neskôr potvrdila i väčšina ďalších štúdií.

#### Nové podoby CoQ10 so zvýšenou rozpustnosťou vo vode

Bežnou farmaceutickou stratégiou zvýšenia absorpcie liečiva je zvýšenie jeho rozpustnosti vo vode. Táto stratégia je účinná i pre koenzým Q10. Na dosiahnutie tohto cieľa boli vyvinuté rôzne spôsoby a mnohé z nich majú výrazne lepšie výsledky, než mäkké gélové kapsule, napriek mnohým pokusom i zlepšenie ich vlastností. Medzi príklady týchto spôsobov patrí použitie vodnej disperzie s polymérom tyloxapolom, zloženia založená na rôznych látkach zvyšujúcich rozpustnosť, napríklad hydrogenovaný lecitín alebo komplexy s cyklodextrínmi. U komplexu s β-cyklodextrínom bolo zistené, že toto zloženia má výrazne vyššiu biodostupnosť a takisto sa používa vo farmaceutickom a potravinárskom priemysle.

História
--------

G. N. Festenstein v roku 1950 ako prvý izoloval malé množstvo koenzýmu Q10 z koňského tráviaceho traktu v Liverpoole v Anglicku. V neskorších štúdiach sa zlúčenina označovala ako „látka SA" (anglicky *substance SA*), bola označená za chinón a zistilo sa, že je možné nájsť ju v mnohých zvieracích tkanivách.

Frederick L. Crane a jeho kolegovia z University of Wisconsin–Madison Enzyme Institute v roku 1957 izolovali tú istú zlúčeninu z mitochondriálnych membrán hovädzieho srdca a usúdili, že presúva elektróny v mitochondriách. Látku nazvali *Q-275*, keďže to je chinón. Čoskoro na to uviedli, že Q-275 a látka SA by mohli byť tou istou látkou, čo bolo potvrdené neskôr v tom istom roku, a látku premenovali na *ubichinón*, keďže to bol všadeprítomný chinón, ktorý možno nájsť vo všetkých zvieracích tkanivách.

Celú chemickú štruktúru koenzýmu Q10 opísali v roku 1958 D. E. Wolf a jeho kolegovia, ktorí pracovali pod Karlom Folkersom v Mercku v Rahwayi v New Jersey. Neskôr v tom istom roku D. E. Green a jeho kolegovia z wisconsinskej výskumnej skupiny navrhli pre ubichinón názvy *mitochinón* (angl. *mitoquinone*) alebo *koenzým Q* kvôli jeho úlohe v mitochondriálnom elektrónovom transportnom reťazci. A. Mellos a A. L. Tappel z University of California v roku 1966 ako prví ukázali, že redukovaný CoQ6 je v bunkách účinným antioxidantom.

V 60. rokoch 20. storočia Peter D. Mitchell prispel k porozumeniu mitochondriálnej funkcie vďaka jeho teórii elektrochemického gradientu, ktorý zahŕňa CoQ10, a na konci 70. rokoch potom Lars Ernster rozšíril znalosti o antioxidačných vlastnostiach a dôležitosti CoQ10. V 80. rokoch vzrástol počet klinických skúšok s koenzýmom Q10.

Príjem z potravy
----------------

V roku 2010 boli publikované detailné reviews o výskyte CoQ10 v potrave a jeho dennom príjme. Okrem endogénnej syntézy v organizmoch ho organizmy prijímajú z potravy. Napriek veľkému záujmu o túto zlúčeninu v rámci vedeckej komunity je však dostupné len malé množstvo štúdií, ktoré určili množstvo CoQ10 v rôznych jedlách. Prvé štúdie na túto tému sa objavili v toku 1959, ale senzitivita a selektivita analytických metód v danej dobe neumožňovala spoľahlivé stanovenia, hlavne pre látky, ktoré sa vyskytovali v nízkej koncentrácii. Pokrok v oblasti analytickej chémie umožnil spoľhalivejšie stanovenie CoQ10 v rôznych jedlách.

Množstvo koenzýmu Q10 v rôznych jedlách| Jedlo | Koncentrácia CoQ10 (mg/kg) |
| --- | --- |
| Oleje | sójový | 54–280 |
| olivový | 40–160 |
| hroznový | 64–73 |
| slnečnicový | 4–15 |
| repkový | 64–73 |
| Hovädzie mäso | srdce | 113 |
| pečeň | 39–50 |
| svalstvo | 26–40 |
| Bravčové mäso | srdce | 12–128 |
| pečeň | 23–54 |
| svalstvo | 14–45 |
| Kuracie mäso | prsia | 8–17 |
| stehná | 24–25 |
| krídelká | 11 |
| Rybie mäso | sardinka | 5–64 |
| makrela: |  |
| – červené ryby | 43–67 |
| – biele ryby | 11–16 |
| losos | 4–8 |
| tuniak | 5 |
| Orechy | arašid | 27 |
| vlašský orech | 19 |
| sezam | 18–23 |
| pistácia | 20 |
| lieskový orech | 17 |
| mandľa | 5–14 |
| Zelenina | petržlen | 8–26 |
| brokolica | 6–9 |
| karfiol | 2–7 |
| špenát | up to 10 |
| čínska kapusta | 2–5 |
| Ovocie | avokádo | 10 |
| čierna ríbezľa | 3 |
| hrozno | 6–7 |
| jahoda | 1 |
| pomaranč | 1–2 |
| grep | 1 |
| jablko | 1 |
| banán | 1 |

Rastlinné oleje sú najbohatšie zdroje koenzýmu Q10. Mäso a ryby sú takisto bohaté na koenzým Q10, koncentráciu nad 50 mg/kg majú hovädzie a bravčové mäso a kuracie srdce a pečeň. Mliečne produkty sú výrazne horšími zdrojmi koenzýmu Q10 v porovnaní so zvieracím mäsom. Najbohatšími zdrojmu spomedzi zeleniny sú petržlen a rastliny rodu *Perilla*, ale v literatúre sa pre ne nachádzajú veľmi rozdielne hodnoty. Brokolica, hrozno a karfiol sú dobrými zdrojmi koenzýmu Q10. Väčšina ovocia a bobúľ sú slabými alebo veľmi slabými zdrojmi koenzýmu Q10 s výnimkou avokáda, ktoré má celkom vysoký obsah koenzýmu Q10.

### Príjem

Vo vyvinutom svete je odhadovaný denný príjem konezýmu Q10 okolo 3–6 mg denne, ktoré pochádzajú predovšetkým z mäsa.

V Južnej Kórei je odhadovaný denný príjem koenzýmu Q (Q9 + Q10) okolo 11.6 mg denne, pochádzajúci primárne z kimčchi.

### Účinok zohrievania a úpravy potravy

Vyprážanie znižuje množstvo CoQ10 asi o 14–32%.

Referencie
----------

1. ↑   Occurrence, biosynthesis and function of isoprenoid quinones. *Biochimica et Biophysica Acta*, 2010, s. 1587–2105. DOI: 10.1016/j.bbabio.2010.06.007. PMID 20599680.
2. ↑   Biochemical, physiological and medical aspects of ubiquinone function. *Biochimica et Biophysica Acta (BBA) - Molecular Basis of Disease*, May 1995, s. 195–204. DOI: 10.1016/0925-4439(95)00028-3. PMID 7599208.
3. ↑  DUTTON, P. L.; OHNISHI, T.; DARROUZET, E.. *Coenzyme Q: Molecular mechanisms in health and disease*. Boca Raton : CRC Press, 2000. 4 Coenzyme Q oxidation reduction reactions in mitochondrial electron transport, s. 65–82.
4. ↑   Human serum ubiquinol-10 levels and relationship to serum lipids. *International Journal for Vitamin and Nutrition Research. Internationale Zeitschrift für Vitamin- und Ernahrungsforschung. Journal International de Vitaminologie et de Nutrition*, 1989, s. 288–92. PMID 2599795.
5. ↑   Distribution and redox state of ubiquinones in rat and human tissues. *Archives of Biochemistry and Biophysics*, June 1992, s. 230–4. DOI: 10.1016/0003-9861(92)90511-T. PMID 1586151.
6. ↑   Enzymic and non-enzymic antioxidants in epidermis and dermis of human skin. *The Journal of Investigative Dermatology*, January 1994, s. 122–4. DOI: 10.1111/1523-1747.ep12371744. PMID 8288904.
7. 1 2 3  ŠKÁRKA, Bohumil; FERENČÍK, Miroslav. *Biochémia*. 3. vyd. Bratislava : Alfa, 1992. ISBN 80-05-01076-1. S. 112, 122, 542.
8. ↑  DOBROTA, Dušan, a kol. *Lekárska biochémia*. 2. vyd. Martin : Osveta, 2016. 799 s. ISBN 978-80-8063-444-5. S. 154, 192.
9. 1 2 3 4 5 6   Nourishing and health benefits of coenzyme Q10. *Czech Journal of Food Sciences*, 2008, s. 229–241. DOI: 10.17221/1122-cjfs.
10. ↑  DOBROTA, Dušan, a kol. *Lekárska biochémia*. 2. vyd. Martin : Osveta, 2016. 799 s. ISBN 978-80-8063-444-5.
11. 1 2 3 4 5 6 7 8 9  VOET, Donald. *Biochemistry*. 4th ed. Hoboken, NJ : John Wiley & Sons, 2011. ISBN 978-0-470-57095-1. S. 828 – 845, 847 – 849, 909 – 913, 948, 1117.
12. ↑   Coenzyme Q--biosynthesis and functions. *Biochemical and Biophysical Research Communications*, May 2010, s. 74–9. DOI: 10.1016/j.bbrc.2010.02.147. PMID 20494114.
13. 1 2   Coenzyme Q deficiency in muscle. *Current Opinion in Neurology*, October 2011, s. 449–56. DOI: 10.1097/WCO.0b013e32834ab528. PMID 21844807.
14. 1 2 3   Coenzyme Q10 supplementation in the management of statin-associated myalgia. *American Journal of Health-System Pharmacy*, June 2017, s. 786–793. DOI: 10.2146/ajhp160714. PMID 28546301.
15. ↑   Ubiquinone biosynthesis in microorganisms. *FEMS Microbiology Letters*, September 2001, s. 131–9. DOI: 10.1111/j.1574-6968.2001.tb10831.x. PMID 11583838.
16. ↑  ESPINÓS, Carmen; FELIPO, Vicente; PALAU, Francesc. *Inherited Neuromuscular Diseases: Translation from Pathomechanisms to Therapies*. [s.l.] : Springer, 2009. Dostupné online. ISBN 978-90-481-2812-9. S. 122ff.
17. 1 2   Coenzyme Q10: absorption, tissue uptake, metabolism and pharmacokinetics. *Free Radical Research*, May 2006, s. 445–53. DOI: 10.1080/10715760600617843. PMID 16551570.
18. ↑  Bogentoft 1991[verifikuj zdroj]
19. ↑   Improvement in intestinal coenzyme q10 absorption by food intake. *Yakugaku Zasshi*, August 2007, s. 1251–4. DOI: 10.1248/yakushi.127.1251. PMID 17666877. [verifikuj zdroj]
20. 1 2 3 4   Improving the bioavailability of CoQ10. *Agro Food Industry Hi Tech*, 2008, s. 9. Dostupné online [cit. 2008-10-21].
21. ↑  KISHI, H.; KANAMORI, N.; NISII, S.. *Biomedical and Clinical Aspects of Coenzyme Q*. Amsterdam : Elsevier, 1964. Metabolism and Exogenous Coenzyme Q10 in vivo and Bioavailability of Coenzyme Q10 Preparations in Japan, s. 131–142.
22. 1 2 3   Intestinal absorption enhancement of coenzyme Q10 with a lipid microsphere. *Arzneimittel-Forschung*, April 1986, s. 689–90. PMID 3718593.
23. ↑   Risk assessment for coenzyme Q10 (Ubiquinone). *Regulatory Toxicology and Pharmacology*, August 2006, s. 282–8. DOI: 10.1016/j.yrtph.2006.05.006. PMID 16814438.
24. ↑   Analysis of coenzyme Q10 in muscle and fibroblasts for the diagnosis of CoQ10 deficiency syndromes. *Clinical Biochemistry*, June 2008, s. 697–700. DOI: 10.1016/j.clinbiochem.2008.03.007. PMID 18387363.
25. 1 2   Effects of Coenzyme Q10 on Statin-Induced Myopathy: An Updated Meta-Analysis of Randomized Controlled Trials. *Journal of the American Heart Association*, October 2018, s. e009835. DOI: 10.1161/JAHA.118.009835. PMID 30371340.
26. 1 2 3 4   *PDQ® Coenzyme Q10* [online]. National Cancer Institute, National Institutes of Health, U.S. Dept. of Health and Human Services, 14 May 2014. Dostupné online.
27. ↑   *Mitochondrial disorders in children: Co-enzyme Q10* [online]. UK: National Institute for Health and Care Excellence, 28 March 2017. Dostupné online.
28. ↑   [Coenzyme Q10--its importance, properties and use in nutrition and cosmetics].. *Ceska a Slovenska Farmacie: Casopis Ceske Farmaceuticke Spolecnosti a Slovenske Farmaceuticke Spolecnosti*, May 2000, s. 119–23. PMID 10953455.
29. ↑   *What is coenzyme Q10 (CoQ10) and why is it in skin care products?* [online].. Dostupné online. (po anglicky)
30. ↑   ConsumerLab.com finds discrepancies in strength of CoQ10 supplements. *Townsend Letter for Doctors and Patients*, Aug–Sep 2004, s. 19.
31. ↑   *ConsumerLab.com finds discrepancies in strength of CoQ10 supplements* [online]. Jan 2004. Dostupné online.
32. 1 2   Coenzyme Q10: a therapy for hypertension and statin-induced myalgia?. *Cleveland Clinic Journal of Medicine*, July 2010, s. 435–42. DOI: 10.3949/ccjm.77a.09078. PMID 20601617.
33. ↑   Co-enzyme Q10 supplementation for the primary prevention of cardiovascular disease. *The Cochrane Database of Systematic Reviews*, 4 December 2014, s. CD010405. DOI: 10.1002/14651858.CD010405.pub2. PMID 25474484.
34. ↑   Blood pressure lowering efficacy of coenzyme Q10 for primary hypertension. *The Cochrane Database of Systematic Reviews*, March 2016, s. CD007435. DOI: 10.1002/14651858.CD007435.pub3. PMID 26935713.
35. ↑   Coenzyme Q10 for heart failure. *Cochrane Database of Systematic Reviews*, 2021-02-03, s. CD008684. DOI: 10.1002/14651858.CD008684.pub3. PMID 35608922. (po anglicky)
36. ↑   Efficacy of coenzyme Q10 in patients with cardiac failure: a meta-analysis of clinical trials. *BMC Cardiovascular Disorders*, July 2017, s. 196. DOI: 10.1186/s12872-017-0628-9. PMID 28738783.
37. ↑   Comparison of Coenzyme Q10 (Ubiquinone) and Reduced Coenzyme Q10 (Ubiquinol) as Supplement to Prevent Cardiovascular Disease and Reduce Cardiovascular Mortality. *Current Cardiology Reports*, 16 November 2023. DOI: 10.1007/s11886-023-01992-6.
38. ↑   Canadian Headache Society guideline for migraine prophylaxis. *The Canadian Journal of Neurological Sciences*, March 2012, s. S1-59. PMID 22683887.
39. ↑   Effects of coenzyme Q10 on statin-induced myopathy: a meta-analysis of randomized controlled trials. *Mayo Clinic Proceedings*, January 2015, s. 24–34. DOI: 10.1016/j.mayocp.2014.08.021. PMID 25440725.
40. ↑   *Coenzyme Q10* [online]. American Cancer Society. Dostupné online. Archivované 2014-02-24 z originálu.
41. ↑   Coenzyme Q10 and periodontal treatment: is there any beneficial effect?. *British Dental Journal*, March 1995, s. 209–13. DOI: 10.1038/sj.bdj.4808715. PMID 7718355.
42. ↑   Efficacy of coenzyme Q10 in patients with chronic kidney disease: protocol for a systematic review. *BMJ Open*, 2019, s. e029053. ISSN 2044-6055. DOI: 10.1136/bmjopen-2019-029053. PMID 31092669.
43. ↑   Topical treatment with coenzyme Q10-containing formulas improves skin's Q10 level and provides antioxidative effects. *Biofactors*, 2015-11-12, s. 383–390. ISSN 0951-6433. DOI: 10.1002/biof.1239. PMID 26648450.
44. ↑  ADDOR, Flavia Alvim Sant'anna. Antioxidants in dermatology. *Anais Brasileiros de Dermatologia*, 2017, s. 356–362. ISSN 0365-0596. DOI: 10.1590/abd1806-4841.20175697. PMID 29186248.
45. ↑   CoQ10, a topical energizer for aging skin. *Journal of the American Academy of Dermatology*, 2004-03-01, s. P76. Dostupné online. ISSN 0190-9622. DOI: 10.1016/j.jaad.2003.10.628. (English)
46. ↑   Coenzyme Q(10) enhances dermal elastin expression, inhibits IL-1α production and melanin synthesis in vitro. *International Journal of Cosmetic Science*, June 2012, s. 273–279. Dostupné online. ISSN 1468-2494. DOI: 10.1111/j.1468-2494.2012.00713.x. PMID 22339577.
47. ↑   The in vitro and in vivo depigmenting activity of Coenzyme Q10 through the down-regulation of α-MSH signaling pathways and induction of Nrf2/ARE-mediated antioxidant genes in UVA-irradiated skin keratinocytes. *Biochemical Pharmacology*, 2019-06-01, s. 299–310. Dostupné online. ISSN 0006-2952. DOI: 10.1016/j.bcp.2019.04.015. PMID 30991050. (po anglicky)
48. ↑   Photodegradation of avobenzone: stabilization effect of antioxidants. *Journal of Photochemistry and Photobiology B: Biology*, November 2014, s. 36–40. Dostupné online. ISSN 1873-2682. DOI: 10.1016/j.jphotobiol.2014.07.004. PMID 25086322.
49. ↑   Coenzyme Q10 Sunscreen Prevents Progression of Ultraviolet-Induced Skin Damage in Mice. *BioMed Research International*, 2020-08-19, s. 1–8. DOI: 10.1155/2020/9039843. PMID 32923487. (po anglicky)
50. ↑   Effective photoprotection of human skin against infrared A radiation by topically applied antioxidants: results from a vehicle controlled, double-blind, randomized study. *Photochemistry and Photobiology*, January 2015, s. 248–250. Dostupné online. ISSN 1751-1097. DOI: 10.1111/php.12375. PMID 25349107.
51. ↑   Current challenges in photoprotection. *Journal of the American Academy of Dermatology*, March 2017, s. S91–S99. ISSN 1097-6787. DOI: 10.1016/j.jaad.2016.09.040. PMID 28038886.
52. ↑   Pretreatment with coenzyme Q10 improves ovarian response and embryo quality in low-prognosis young women with decreased ovarian reserve: a randomized controlled trial. *Reproductive Biology and Endocrinology*, December 2018, s. 29. DOI: 10.1186/s12958-018-0343-0. PMID 29587861.
53. ↑   Coenzyme Q10 and Heart Failure: A State-of-the-Art Review. *Circulation: Heart Failure*, April 2016, s. e002639. DOI: 10.1161/CIRCHEARTFAILURE.115.002639. PMID 27012265.
54. ↑   Pharmacokinetic study of deuterium-labelled coenzyme Q10 in man. *International Journal of Clinical Pharmacology, Therapy, and Toxicology*, October 1986, s. 536–41. PMID 3781673.
55. ↑   Biologically erodable microspheres as potential oral drug delivery systems. *Nature*, March 1997, s. 410–4. DOI: 10.1038/386410a0. PMID 9121559.
56. ↑   Preparation and characterization of novel coenzyme Q10 nanoparticles engineered from microemulsion precursors. *AAPS PharmSciTech*, 2003, s. E32. DOI: 10.1208/pt040332. PMID 14621964. [verifikuj zdroj]
57. ↑   Comparative bioavailability of two novel coenzyme Q10 preparations in humans. *International Journal of Clinical Pharmacology and Therapeutics*, January 2003, s. 42–8. DOI: 10.5414/CPP41042. PMID 12564745. [verifikuj zdroj]
58. ↑   Stability and bioequivalence studies of two marketed formulations of coenzyme Q10 in beagle dogs. *Chemical & Pharmaceutical Bulletin*, July 1999, s. 1024–8. DOI: 10.1248/cpb.47.1024. PMID 10434405.
59. ↑   Plasma coenzyme Q10 response to oral ingestion of coenzyme Q10 formulations. *Mitochondrion*, June 2007, s. S78-88. DOI: 10.1016/j.mito.2007.03.003. PMID 17482886. [verifikuj zdroj]
60. ↑  Patent v USA 6197349
61. ↑  Patent v USA 4483873
62. ↑   Relative bioavailability of two forms of a novel water-soluble coenzyme Q10. *Annals of Nutrition & Metabolism*, 2008, s. 281–7. DOI: 10.1159/000129661. PMID 18645245.
63. ↑   A Study on the Bioavailability of a Novel Sustained-Release Coenzyme Q10-β-Cyclodextrin Complex. *Integrative Medicine*, 2010.
64. 1 2 3 4 5   Ubiquinone. *Nature*, December 1958, s. 1764–7. DOI: 10.1038/1821764a0. PMID 13622652.
65. ↑   Isolation of a quinone from beef heart mitochondria. *Biochimica et Biophysica Acta*, July 1957, s. 220–1. DOI: 10.1016/0006-3002(57)90457-2. PMID 13445756.
66. ↑   Coenzyme Q. I. structure studies on the coenzyme Q group. *Journal of the American Chemical Society*, 1958, s. 4752. ISSN 0002-7863. DOI: 10.1021/ja01550a096.
67. ↑   Quinones and quinols as inhibitors of lipid peroxidation. *Lipids*, July 1966, s. 282–4. DOI: 10.1007/BF02531617. PMID 17805631.
68. 1 2 3 4 5   Coenzyme Q10 contents in foods and fortification strategies. *Critical Reviews in Food Science and Nutrition*, April 2010, s. 269–80. DOI: 10.1080/10408390902773037. PMID 20301015.
69. ↑  doi:10.1016/j.jfca.2011.03.018
70. ↑   The coenzyme Q10 content of the average Danish diet. *International Journal for Vitamin and Nutrition Research. Internationale Zeitschrift für Vitamin- und Ernahrungsforschung. Journal International de Vitaminologie et de Nutrition*, 1997, s. 123–9. PMID 9129255.

Pozri aj
--------

* Idebenón
* Mitochinónmezylát

Externé odkazy
--------------

* *Coenzyme Q10* [online]. National Cancer Institute, 23 September 2005. Dostupné online. (po anglicky)
* Coenzyme Q10. *American Family Physician*, 15 September 2005, s. 1065–1070. Dostupné online [cit. 2008-11-13]. PMID 16190504. (po anglicky)

Zdroj
-----

*Tento článok je čiastočný alebo úplný preklad článku Coenzyme Q10 na anglickej Wikipédii.*

| * z
* d
* u
Enzýmové kofaktory |
| --- |
| Aktívne formy | 

|  |  |
| --- | --- |
| vitamíny | 
* TDP / TPP (B1)
* FMN, FAD (B2)
* NAD+ / NADH, NADP+ / NADPH (B3)
* Koenzým A (B5)
* PLP / P5P (B6)
* Biotín (B7)
* THFA / H4FA, DHFA / H2FA, MTHF (B9)
* AdoCbl, MeCbl (B12)
* Kyselina askorbová (C)
* Fylochinón (K1), Menachinón (K2)
* Koenzým F420

 |
| nevitamínové | 
* ATP
* CTP
* SAM
* APS / PAPS
* GSH
* Koenzým B
* Kofaktor F430
* Koenzým M
* Koenzým Q
* Hem (A, B, C, O)
* Kyselina lipoová / Lipoamid
* Metánofurán
* Molybdopterín
* Mykofaktocín
* PQQ
* THB / BH4
* THMPT / H4MPT

 |
| kovové ióny | 
* Ca2+
* Cu2+
* Fe2+, Fe3+
* Mg2+
* Mn2+
* Mo
* Ni2+
* Zn2+

 |

 |
| Základné formy | 
* *vitamíny*: *pozri vitamíny*

 |